હાલ જે પાંચ રાજ્યોમાં વિધાનસભાની ચૂંટણીની પ્રક્રિયા ચાલુ છે તેમાં સોશિયલ મીડિયાનો ભરપૂર ઉપયોગ થઈ રહ્યો છે. ક્યારેક ઉમેદવારો પદયાત્રા કરીને મતદારોના ઘરનું બારણું ખટખટાવતા હતા તે ઉમેદવારો હવે મોબાઈલ મારફતે મતદારોના બેડરૂમમાં પ્રવેશી ચૂક્યા છે. આસામ, પશ્ચિમ બંગાળ, તામિલનાડુ, કેરાલા અને પોંડિચેરીમાં દરેક રાજકીય પક્ષો મોબાઈલ મેસેજીસનો ભરપૂર ઉપયોગ કરી રહ્યા છે. પશ્ચિમ બંગાળમાં ઈન્ટરનેટ એન્ડ મોબાઈલ એસોસિયેશન ઓફ ઇન્ડિયાના સર્વે અનુસાર રાજ્યની બધી જ ૨૯૪ બેઠકો પૈકી ચોથા ભાગની બેઠકો પર સોશિયલ મીડિયાની અસર રહેશે. રાજકીય પક્ષો તેમના ઉમેદવારોની તસવીરો, પોસ્ટર્સ તથા વીડિયો અપલોડ કરી રહ્યા છે. કેરળમાં સીપીએમને પણ ખ્યાલ આવી ગયો છે કે, ચૂંટણીની વૈતરણી પાર કરવા માટે સોશિયલ મીડિયાની હોડીમાં સફર કરવી જરૂરી છે. કેટલાક પક્ષોના ઉમેદવારોએ પોતાની વેબસાઈટ બનાવી છે તો કેટલાકે પોતાના બ્લોગ બનાવ્યા છે. ઓનલાઈન પ્રચાર માટે આઈટી નિષ્ણાતોની ટીમ તૈનાત કરી છે. એક એવું અનુમાન છે કે, ભાજપના નેતાઓએ લોકસભાની ચૂંટણીમાં સરેરાશ ૮૦,૯૮૧ ટ્વિટ કર્યા હતા. મતલબ કે હવે ચૂંટણીઓ હાઈટેક બનતી જાય છે.